Politika e poshtërimit, fenomen psikologjik i konflikteve etnike
Gazetarë izraelitë, gjermanë dhe serbë diskutojnë rreth rolit të këtij fenomeni në disa nga konfliktet e sotme
Që nga praktikat romake, ku udhëheqësit e mposhtur lidheshin me zinxhirë dhe silleshin rreth Romës, poshtërimi është përdorur shpesh për të treguar inferioritet. Ndërsa për viktimën ky bëhet shkak për të kërkuar hakmarrje. Gazetari izraelit Ori Nir thotë se e ashtëquajtura politikë e poshtërimit është faktor në konfliktin izraelito-palestinez. Ori Nir thotë se ajo që ka ndodhur që nga intifada e parë ka çuar në një dinamikë të përsëritur poshtërimi dhe hakmarrjeje, çka e bën zgjidhjen e konfliktit më të vështirë. Matias Rueb, shefi i zyrës së gazetës Frankfurter Allgemeine në Uashington thotë se shumë gjermanë shohin një paralelizëm historik në poshtërimin e tyre sipas kushteve të traktatit të Versajës pas Luftës së Parë Botërore. Megjithatë, zoti Rueb thotë se nuk është e thënë që kur poshtërohen njerëzit i kthehen patjetër nacionalizmit siç bënë gjermanët duke kontribuar në ngritjen e nazizmit. Ai thotë se duhet të ketë edhe elemente të tjera. Në një konflikt tjetër, Matias Rueb thotë se presidenti serb Slobodan Milosevic përdori si shkak historik për shpërbërjen e Jugosllavisë mposhtjen e shekullit të 14-të nga perandoria osmane. Por Liljana Smajlovic, kryeredaktore e gazetës Politika në Beograd nuk është dakort që kjo humbje poshtëruese ka të bëjë me identitetin kombëtar të Serbisë moderne. Pёrkundrazi thotë Liljana Smajloviç, serbët e kanë mbajtur mend për 600 vjet me radhë se Serbia ishte dikur një mbretëri krenare, dhe ata e kanë përdorur këtë për të mirë. Kosova, thotë ajo, është shembull i dëshirës për ruajtjen e identitetit kombëtar. Ky shembull tregon rëndësinë e udhëheqjes së moralshme në tejkalimin e prirjes makiaveliste për t’i futur frikën armikut. Gazetarët pajtohen me ekspertët se rreziqet e politikës së mposhtjes janë shumë më të mëdha se përfitimet nga ajo. Ata vënë në dukje se për t’a ndrequr këtë duhen dy gjëra: përulje dhe respekt i ndërsjelltë. //iç//